Predkladacia správa

Návrh nariadenia vlády Slovenskej republiky o ustanovení stupnice platových taríf príslušníkov Hasičského a záchranného zboru a príslušníkov Horskej záchrannej služby vypracovalo Ministerstvo vnútra Slovenskej republiky v súlade s § 131 ods. 3 zákona č. 315/2001 Z. z. o Hasičskom a záchrannom zbore v znení neskorších predpisov.

 Účelom nariadenia vlády je zvýšenie stupnice platových taríf príslušníkov Hasičského a záchranného zboru v súlade s čl. 4 ods. 3 Kolektívnej zmluvy vyššieho stupňa pre príslušníkov Hasičského a záchranného zboru na roky 2019 a 2020 a zvýšenie platových taríf príslušníkov Horskej záchrannej služby v súlade s čl. 4 ods. 3 Kolektívnej zmluvy vyššieho stupňa pre príslušníkov Horskej záchrannej služby na roky 2019 - 2020.

Podľa uvedených Kolektívnych zmlúv vyššieho stupňa sa stupnica platových taríf príslušníkov Hasičského a záchranného zboru a príslušníkov Horskej záchrannej služby navrhuje zvýšiť s účinnosťou od 1. januára 2020 o 10 %.

Dopad zvýšenia stupnice platových taríf príslušníkov Hasičského a záchranného zboru a príslušníkov Horskej záchrannej služby od 1. januára 2020 na výdavkovú časť štátneho rozpočtu v roku 2020 je uvedený v doložke vybraných vplyvov.

Návrh nariadenia vlády nemá byť predmetom vnútrokomunitárneho pripomienkového konania.

 Účinnosť nariadenia sa navrhuje 1. januára 2020.

 Návrh nariadenia vlády nebol v súlade s bodom 2.5. písm. b) Jednotnej metodiky predmetom predbežného pripomienkového konania a bol predložený do medzirezortného pripomienkového konania v skrátenej forme z dôvodu dodržania termínu zvýšenia stupnice platových taríf uvedeného v príslušných Kolektívnych zmluvách vyššieho stupňa.

V medzirezortnom pripomienkovom konaní neboli k návrhu uplatnené zásadné pripomienky a materiál sa predkladá bez rozporov.